《谢刘正奏惠文戏效昌黎体仍用送贾浪仙韵一首》
宋代·林希逸

可人忽及门，莹骨清照胆。衔袖子何谦，拜手吾岂敢。

于嗟泥尚蟠，有兴月可揽。何居欲困衡，乃尔蹈坎窞。

万言蛹吐丝，一第髭摘颔。攀天桂非高，佳境蔗方啖。

但思俗茫茫，颇怪云黯黯。顾我方阨穷，相看合悽惨。

藿食恣酣饕，大羹鄙漓澹。甘守竹笭箵，畴忆盖菡萏。

孤熊辈狸狌，芳卉杂葭菼。躏藉众靡怜，访求情易感。

玉肆混琳珉，珍筵侣菹歜。岂伊厌葱珩，雅欲共藜糁。

见睍失漉漉，闻雷嗟坎坎。俪笺价编琼，璆稿愤削椠。

新知乍激昂，老我长顑颔。惟应旌翘翘，曾是御憯憯。

期君骐骥骧，眇彼蜉蝣撼。层青富脩程，坟索且玄览。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。